PREDKLADACIA SPRÁVA

Na základe ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa článku 32 Legislatívnych pravidiel vlády Slovenskej republiky, Ministerstvo spravodlivosti Slovenskej republiky (ďalej len ,,ministerstvo spravodlivosti“) predkladá na rokovanie Legislatívnej rady vlády Slovenskej republiky návrh poslancov Národnej rady Slovenskej republiky Romana MICHELKA, Adama LUČANSKÉHO, Andreja DANKA a Milana GARAJA na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (tlač 1369) (ďalej len ,,poslanecký návrh“).

Ministerstvo spravodlivosti k poslaneckému návrhu uvádza nasledovné:
 
Všeobecne

Cieľom navrhovanej právnej úpravy je úprava rokovacieho postupu Národnej rady Slovenskej republiky pri prerokovaní návrhu stanoviska Slovenskej republiky v osobitnom režime podľa ústavného zákona č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie (ďalej len „ústavný zákon č. 397/2004 Z. z.“).

Navrhovaná právna úprava by mala podľa predkladacej správy vytvoriť procesný rámec pre prerokovanie návrhu stanoviska Slovenskej republiky v prípadoch, v ktorých sa má podľa zakladajúcich zmlúv Európskej únie umožniť zmena spôsobu rozhodovania alebo legislatívneho postupu pri prijímaní právne záväzných aktov alebo iných aktov Európskej únie, najmä prechod z rozhodovania jednomyseľne na rozhodovanie kvalifikovanou väčšinou alebo prechod z osobitného legislatívneho postupu na riadny legislatívny postup. 

Za týmto účelom sa zavádza osobitný režim, ktorý umožní prerokovanie návrhu stanoviska Slovenskej republiky priamo v Národnej rade Slovenskej republiky. Tento režim by mal umožniť, aby návrh stanoviska Slovenskej republiky v osobitnom režime bol predložený predsedovi Národnej rady Slovenskej republiky, prerokovaný Výborom Národnej rady Slovenskej republiky pre európske záležitosti a následne zaradený do programu schôdze Národnej rady Slovenskej republiky tak, aby Národná rada Slovenskej republiky mohla o návrhu stanoviska rozhodnúť pred rokovaním príslušného orgánu Európskej únie.

Stanovisko
 
Ministerstvo spravodlivosti zaujíma k poslaneckému návrhu nasledovné stanovisko:

	Nedostatky predloženého poslaneckého návrhu spočívajú najmä vo vecnej stránke, ako aj legislatívnej stránke, nakoľko normatívna časť predmetného poslaneckého návrhu nedostatočne reflektuje sledované ciele návrhu deklarované v dôvodovej správe. Naopak, vychádzajúc zrejme z nesprávneho chápania ústavnoprávneho rámca a praxe rokovaní Rady Európskej únie, poslanecký návrh vytvára zmätočnú právnu úpravu, ktorá sa vo väčšine prípadov nebude dať v praxi vôbec uplatniť.

Vzhľadom na vyššie uvedené skutočnosti si ministerstvo spravodlivosti k predloženému poslaneckému návrhu uplatňuje nasledovné pripomienky:

Spoločne k čl. I 
Na úvod je potrebné uviesť, že z normatívnej časti poslaneckého návrhu nie je zrejmé, ktorá fáza legislatívneho procesu Európskej únie má podliehať navrhovanému osobitnému postupu.
V zmysle navrhovaného § 24a sa má osobitný postup uplatniť pri návrhoch stanoviska Slovenskej republiky podľa čl. 2 ods. 5 ústavného zákona č. 397/2004 Z. z. Predmetné ustanovenie však upravuje dve situácie,  a to ak sa člen vlády odchýli od schváleného stanoviska Slovenskej republiky, alebo ak člen vlády požiada o zmenu stanoviska Slovenskej republiky.
V obidvoch prípadoch ide o pokročilé štádium rokovaní o návrhu, niekedy aj niekoľko rokov po jeho predložení. Stanovisko Slovenskej republiky sa vždy pripravuje iba ku konkrétnemu dokumentu, ktorý je predmetom rokovania Rady ministrov Európskej únie. Často ide iba o stanovisko k vybraným aspektom návrhu aktu Európskej únie, pričom na Radu ministrov Európskej únie sa návrh aktu Európskej únie môže takto predkladať opakovane, avšak k rôznym aspektom tohto návrhu.
Navrhované znenie § 24a súčasne stanovuje, že je tak potrebné urobiť bezodkladne po doručení návrhu podľa § 58a ods. 3 písm. a) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky (ďalej len „zákon č. 350/1996 Z. z.“). Javí sa, že poslanecký návrh preberá znenie § 58a ods. 8, ktoré však rieši predkladanie predbežného stanoviska, a nie stanoviska Slovenskej republiky na Radu ministrov Európskej únie. Predbežné stanovisko je rámcový pozičný dokument pripravovaný pri predložení návrhu právneho aktu, ktorý pokrýva pozíciu Slovenskej republiky ku všetkým aspektom návrhu právneho aktu na začiatku rokovaní o návrhu. Skutočnosť, že by navrhovaná právna úprava mala pokrývať úvodnú fázu rokovaní, a teda prípravu predbežného stanoviska a nie stanoviska Slovenskej republiky, vyplýva čiastočne aj z cieľov uvedených v dôvodovej správe. 
Ak je v záujme Národnej rady Slovenskej republiky ovplyvniť diskusie o prechode právomocí na Európsku úniu, napríklad prechod z jednomyseľného hlasovania na rozhodovanie kvalifikovanou väčšinou, je tak najvhodnejšie urobiť už pri predložení návrhu právneho aktu Európskej únie a pri príprave predbežného stanoviska k nemu, nakoľko predbežné stanovisko vytvára záväznú pozíciu pre celé budúce rokovania o návrhu aktu Európskej únie. V prípade, ak člen vlády v zmysle  čl. 2 ods. 5 ústavného zákona č. 397/2004 Z. z. už na Rade ministrov Európskej únie zahlasuje tak, že sa odchýli od stanoviska Slovenskej republiky, môže ísť už o definitívne schválenie návrhu, keď už Národná rada Slovenskej republiky nedokáže na rozhodnutí ministra nič zmeniť.
Vo vzťahu k samotnému poslaneckému návrhu je potrebné tiež uviesť, že nie je zrejmý dôvod na vytvorenie osobitného postupu, nakoľko už existuje postup, ktorý umožňuje Národnej rade Slovenskej republiky dosiahnuť sledované ciele.
Vláda alebo člen vlády má v zmysle § 58a ods. 8 zákona č. 350/1996 Z. z. povinnosť:
· predložiť výboru pre európske záležitosti návrhy aktov podľa § 58a ods. 3 písm. a) bezodkladne po ich doručení,
· predložiť návrh predbežného stanoviska do 4 týždňov po doručení, aby Národná rada Slovenskej republiky mohla posúdiť súlad návrhu so zásadou subsidiarity, 
· predložiť návrh doplneného predbežného stanoviska do 3 mesiacov od doručenia.
V zmysle § 58a ods. 3 zákona č. 350/1996 Z. z. o návrhoch týchto aktov Európskej únie, o stanoviskách Slovenskej republiky k nim a o posudzovaní súladu návrhov aktov Európskej únie so zásadou subsidiarity rozhoduje Výbor pre európske záležitosti, ktorý Národná rada Slovenskej republiky poverila v súlade s čl. 2 ods. 2 ústavného zákona č. 397/2004 Z. z. 
V zmysle § 58a ods. 4 si však Národná rada Slovenskej republiky môže vyhradiť rozhodnutie k nim. Podľa dôvodovej správy k zákonu č. 253/2005 Z. z. ide o prípady osobitnej dôležitosti, napríklad vo veci návrhu Zmluvy zakladajúcej ústavu pre Európu. Uplatnenie tejto existujúcej právomoci už dnes umožňuje plénu Národnej rady Slovenskej republiky to, čo sa snažia dosiahnuť navrhovatelia vytvorením nového osobitného postupu.
Navyše, v navrhovanom znení sa poslanecký návrh dostáva do rozporu s ústavným zákonom č. 397/2004 Z. z., a to v nasledujúcich situáciách.
Návrh v § 24a ods. 1 stanovuje povinnosť vláde alebo členovi vlády predložiť bezodkladne predsedovi Národnej rady Slovenskej republiky návrh stanoviska, od ktorého sa už na Rade ministrov Európskej únie odchýlil. 
Čl. 2 ods. 5 ústavného zákona č. 397/2004 Z. z. však stanovuje členovi vlády iba povinnosť bezodkladne informovať Národnú radu Slovenskej republiky o odchýlení sa od stanoviska Slovenskej republiky a povinnosť svoj postup zdôvodniť. Súčasne ústavný zákon umožňuje členovi vlády požiadať Národnú radu Slovenskej republiky o zmenu stanoviska, na čo ale ústavný zákon nestanovuje lehotu. V prípade definitívneho schválenia návrhu v rozpore so stanoviskom Slovenskej republiky, by bola lehota aj irelevantná, nakoľko dodatočná diskusia Národnej rady Slovenskej republiky o zmene stanoviska nič nezmení na existencii odchýlenia sa od stanoviska Slovenskej republiky pri hlasovaní na Rade ministrov Európskej únie. 
V prípade, ak by navrhovatelia nechceli pokryť situáciu odchýlenia sa od stanoviska Slovenskej republiky, na ktorú odkazujú v poznámke pod čiarou, ale ak by chceli odkazovať na prípravu stanoviska Slovenskej republiky, dostávajú sa tiež do rozporu s ústavným zákonom č. 397/2004 Z. z., nakoľko čl. 1 ods. 2 ukladá povinnosť predložiť návrh stanoviska Slovenskej republiky v dostatočnom časovom predstihu a nie bezodkladne, ako to stanovuje navrhované znenie § 24a ods. 1.
Vzhľadom na uvedené pripomienky sa navrhuje odstrániť nesúlad návrhu s praxou prijímania pozičných dokumentov Slovenskej republiky k návrhom aktov EÚ, ako aj rozpor s ústavným zákon č. 397/2004 Z. z. nižšie uvedenou zmenou § 58a zákona č. 350/1996 Z. z., ktorá by nahradila celý poslanecký návrh. Navrhovaná zmena § 58a vhodnejším spôsobom adresuje ciele predkladaného poslaneckého návrhu uvedené v dôvodovej správe. 
V § 58a ods. 4 sa na konci pripájajú tieto slová: „najmä ak ide o uplatnenie čl. 48 ods. 7 Zmluvy o  Európskej únii, alebo v iných záležitostiach osobitnej dôležitosti. Predseda výboru pre európske záležitosti bezodkladne informuje predsedu národnej rady o skutočnosti podľa prvej vety.“. 
Primerane sa navrhuje následne upraviť aj dôvodovú správu k návrhu. 

Medzirezortné pripomienkové konanie

Ministerstvo spravodlivosti prerokovalo svoje stanovisko k návrhu zákona v súlade s čl. 32 Legislatívnych pravidiel vlády Slovenskej republiky v pripomienkovom konaní.  Na úvod je potrebné uviesť, že všetky subjekty, ktoré si uplatnili pripomienky v medzirezortnom pripomienkovom konaní, podporili stanovisko ministerstva spravodlivosti, stotožňujú sa s argumentáciou uvedenou v tejto predkladacej správe a súhlasia s návrhom ministerstva spravodlivosti precizovať § 58a ods. 4 zákona č. 350/1996 Z. z., ktorým by sa nahradil celý poslanecký návrh.

K materiálu boli uplatnené nasledovné pripomienky:

Ministerstvo financií Slovenskej republiky si uplatnilo zásadnú pripomienku k celému materiálu, pričom uvádza, že „z poslaneckého návrhu nie je zrejmé, akým spôsobom má navrhovaný osobitný postup prispieť k naplneniu deklarovaného cieľa. Rovnako nie je zrejmé, na ktorú fázu rokovaní o návrhoch aktov Európskej únie sa má osobitný postup vzťahovať a akým spôsobom bude zabezpečené jeho praktické uplatnenie v priebehu rokovaní na úrovni Rady Európskej únie. Poslanecký návrh preberá znenie § 58a ods. 8 zákona č. 350/1996 Z. z., ktoré však rieši predkladanie predbežného stanoviska, a nie stanoviska Slovenskej republiky na Radu ministrov Európskej únie. Poslanecký návrh dostatočne nereflektuje priebeh rokovaní o návrhoch aktov Európskej únie ani existujúci systém tvorby a schvaľovania stanovísk Slovenskej republiky, pričom už existuje postup, ktorý umožňuje Národnej rade SR dosiahnuť sledované ciele v záležitostiach prijímania legislatívy Európskej únie.“.

Ministerstvo vnútra Slovenskej republiky si uplatnilo obyčajnú pripomienku k celému materiálu, pričom tiež uvádza, že „osobitný postup pri prerokovaní návrhu stanoviska Slovenskej republiky v navrhnutom §24a nejasne špecifikuje akých situácií sa má tento postup týkať. Odkazuje na ustanovenia ústavného zákona č. 397/2004 Z. z., týkajúce sa odchýlenia od stanoviska Slovenskej republiky alebo návrhu stanovisko Slovenskej republiky, pričom zároveň uvádza lehotu „bezodkladne po doručení návrhu podľa §58a ods. 3 písm. a)“, ktorá je spájaná s prípravou predbežného stanoviska. Takto stanovená lehota je navyše v rozpore s ústavným zákonom č. 397/2004 Z. z., pričom aj ďalšie ustanovenia návrhu môžu vyvolávať aplikačné a interpretačné pochybnosti. 

Ministerstvo zahraničných vecí a európskych záležitostí Slovenskej republiky si uplatnilo obyčajnú pripomienku k celému materiálu, pričom rovnako ako ostatné pripomienkujúce subjekty poukazuje na to, že „poslanecký návrh  je nadbytočný, keďže predmetná problematika je riešená v už existujúcej právnej úprave, nezodpovedá ani štrukturálnemu vymedzeniu normotvorných právomocí a činností v rámci EÚ a nezohľadňuje postupy, dynamiku a potrebu určitej flexibility pri prerokovávaní návrhov aktov EÚ v Rade EÚ (z hľadiska priebehu rokovaní o návrhoch aktov EÚ na úrovni Rady je nerealistické predpokladať, že by sa NR SR v pléne mohla zaoberať každým návrhom stanoviska SR k návrhu aktu EÚ). Samotný text navrhovanej novelizácie pôsobí nejednoznačne, keďže z neho priamo nevyplýva, že sa má uplatňovať na situácie uvedené v dôvodovej správe (zmena spôsobu hlasovania na základe jednomyseľnosti na hlasovanie kvalifikovanou väčšinou). Naviac, poslanecký návrh nerozlišuje v dostatočnej miere „návrh stanoviska Slovenskej republiky“ a „návrh predbežného stanoviska Slovenskej republiky“ podľa § 58a zákona č. 350/1996 Z. z., a nie je z neho zrejmé, na ktorú fázu legislatívneho procesu EÚ sa vzťahuje. Už podľa aktuálnej právnej úpravy § 58a ods. 4 zákona č. 350/1996 Z. z., si NR SR môže vyhradiť rozhodnutie o schválení stanoviska SR, ak má taký záujem, tzn. uplatnenie tejto existujúcej právomoci už dnes umožňuje plénu NR SR to, čo sa snažia dosiahnuť navrhovatelia vytvorením nového osobitného postupu. Zároveň platí, že Výbor pre európske záležitosti sa vyjadruje k návrhu predbežného stanoviska ako k celku, teda aj k druhu a časovému priebehu rozhodovacích procesov, v čom je obsiahnutá aj informácia o spôsobe hlasovania (jednomyseľnosť verzus kvalifikovaná väčšina) a o stanovisku vlády SR k prípadnej zmene tohto spôsobu.“.

Ministerstvo hospodárstva Slovenskej republiky si uplatnilo obyčajnú pripomienku k Doložke vybraných vplyvov, v ktorej odporúča predložiť aktuálnu verziu Doložky vybraných vplyvov v súlade s platnou Jednotnou metodikou na posudzovanie vybraných vplyvov.

Záver 

Ministerstvo spravodlivosti odporúča vláde Slovenskej republiky vysloviť súhlas s predloženým poslaneckým návrhom, za predpokladu, že budú akceptované vyššie uvedené pripomienky.

